****

**Vyhlasovateľ** **a organizátor**

Bienále divadelnej fotografie (ďalej len Bienále) vyhlasuje a organizuje Divadelný ústav (ďalej len Vyhlasovateľ). Partnerom súťaže je Katedra fotografie a nových médií Vysokej školy výtvarných umení v Bratislave. Bienále je súťažné, jeho výsledky sa budú prezentovať verejnosti na slávnostnej vernisáži.

**Ciele**

Cieľom Bienále divadelnej fotografie je podpora divadelnej fotografie a jej tvorcov. Prezentáciou fotografických diel v oblasti divadelníctva sa zviditeľní táto oblasť tvorby a vytvorí sa prostredie na odbornú konfrontáciu. Študentská sekcia vytvorí predpoklad na významné formovanie tohto segmentu divadelnej dokumentácie pre budúcnosť. Výstava vytvorí prehľadné vizuálne svedectvo o divadelnej produkcii na Slovensku.

**Účastníci**

Bienále je otvorené všetkým profesionálnym fotografom pôsobiacim na Slovensku, ktorí vo svojej tvorbe reflektujú slovenské divadlo vo všetkých jeho podobách a formách (umelecká fotografia, dokumentárna fotografia, novinárska fotografia). Špeciálnu sekciu tvorí študentská divadelná fotografia pre študentov konzervatórií a vysokých škôl (organizátori sekcie sú Divadelný ústav, Katedra fotografie a nových médií Vysokej školy výtvarných umení v Bratislave).

**Podmienky**

* každý ročník Bienále bude prezentovať fotografie z inscenácií profesionálnych divadiel na Slovensku za obdobie ostatných dvoch divadelných sezón; v roku 2022 budú akceptované diela od sezóny 2018/2019;
* každý účastník Bienále sa môže prezentovať:
1. jednou až troma inscenáciami (jednotlivými fotografiami, respektíve sériami)
2. sériou divadelných portrétov (inscenačných aj civilných)
3. dokumentárnou sériou (divadelné zákulisie, príprava inscenácie, divadelná architektúra, divadelné festivaly, divadelné podujatia, dokument o divadelnej osobnosti, divadelné zájazdy, workshopy...);
* maximálny počet fotografií z jednej inscenácie je šesť (6);
* maximálny počet fotografií divadelných portrétov je šesť (6);
* maximálny počet fotografií divadelného dokumentu je šesť až deväť (6 – 9);
* každý účastník si môže vybrať ľubovoľný počet kategórií, do ktorých prihlási svoje dielo (**inscenačná fotografia, portrétová fotografia, dokumentárna fotografia**);
* požadovaný formát fotografie je 30 x 40 cm;
* fotografie treba dodať aj v elektronickej podobe v rozlíšení minimálne 300 dpi;
* každá prezentovaná inscenácia a divadelný portrét musí byť identifikovaná/ý v rozsahu: divadlo, autor predlohy, názov inscenácie, režisér, dátum premiéry, herci;
* hodnotiaca komisia odporučí fotografie, ktoré sa budú prezentovať formou výstavy; nebudú sa brať do úvahy fotografie, ktoré nedodržali technické parametre: formát a popisky;
* každý účastník Bienále priloží kontakty – kompletnú poštovú adresu, telefón, e-mail a štruktúrovaný životopis s prihliadnutím na umeleckú prax: samostatné a kolektívne výstavy, ocenenia;
* fotografie po skončení Bienále zostávajú majetkom Divadelného ústavu;
* autor vyhlasuje, že v prípade súťažnej fotografie, na ktorej je zobrazená osoba/osoby, disponuje jej/ich súhlasom na zverejnenie v zmysle Občianskeho zákonníka č. 40/1964 v znení neskorších predpisov § 11 Ochrana osobnosti. V prípade, ak autor nemá takýto súhlas (respektíve súhlas divadla), je si vedomý skutočnosti, že všetku zodpovednosť za škodu znáša sám v zmysle platných právnych predpisov Slovenskej republiky;
* autor diela momentom jeho postúpenia do Bienále udeľuje Vyhlasovateľovi bezodplatný súhlas na verejné vystavenie fotografií na výstavách Vyhlasovateľa, ako aj bezodplatný súhlas na vyhotovenie fotografickej formy súťažného diela, verejné rozširovanie a vystavenie jeho rozmnoženín akýmkoľvek spôsobom, zaradenie rozmnoženiny fotografie v akejkoľvek podobe do súborného diela, verejné vystavenie fotografie a jej verejný prenos; udelená licencia je výhradná a časovo a miestne neobmedzená.

**Termíny**

Vyhlásenie Bienále: Uzávierka Bienále:

15. februára daného kalendárneho roku 15. júna daného kalendárneho roku

Vernisáž s vyhlásením laureátov: Samostatná výstava laureáta:

jeseň daného kalendárneho roku nasledujúceho roku

**Hodnotenie**

* hodnotiaca komisia bude zložená z profesionálnych fotografov, výtvarníkov a divadelníkov;
* každý člen hodnotiacej komisie zhodnotí všetky prijaté fotografické diela;
* víťaznou sa stane fotografia (respektíve séria), ktorá získa najviac hlasov členov hodnotiacej komisie;
* pri hodnotení sa budú brať do úvahy technické a umelecké kritériá;
* hodnotenie je bodové;
* členovia hodnotiacej komisie získajú za svoju prácu honorár vo výške 200 €.

**Ceny**

* cenu Grand Prix Bienále divadelnej fotografie získa fotograf za jednu prácu (respektíve sériu);
* odmenený fotograf v kategórii Grand Prix získa odmenu vo výške 1000 €, ako aj možnosť samostatnej výstavy v organizácii Divadelného ústavu.
* Druhé a tretie miesto je odmenené vecnou cenou.

**Odovzdanie** **prác**

**Vytlačené fotografie** v požadovanom formáte posielať v obálke alebo osobne zaniesť na adresu:

Divadelný ústav

„Bienále divadelnej fotografie“

Jakubovo nám. 12

813 57 Bratislava

Slovenská republika

**Úpravy Štatútu**

Organizátor si vyhradzuje právo na zmenu tohto štatútu podľa vlastného uváženia, najmä v prípade, ak by Vyhlasovateľ nemohol dodržať cieľ špecifikovaný v tomto štatúte. Zmenu štatútu a podmienok Bienále organizátor zverejní v dostatočnom časovom predstihu a v súvislosti s týmito zmenami aj ich dôvod, a to na internetovej stránke Divadelného ústavu: www.theatre.sk.

**Účinnosť štatútu**

Tento štatút nadobúda účinnosť dňom 1. 2. 2022.

Osoby, ktoré sa zúčastnia Bienále, vyjadrujú svoj bezvýhradný súhlas so záväznosťou štatútu, a to svojím podpisom na prihláške, ktorá je súčasťou štatútu.

V prípade akýchkoľvek sporov, ktoré by vznikli v súvislosti s Bienále, sa tieto budú riešiť rozhodnutím Vyhlasovateľa Bienále.

V Bratislave, 15. 2. 2022

Mgr. art Vladislava Fekete, ArtD.

riaditeľka Divadelného ústavu.